אנטואן קונט

**אנטואן קונט** (בצרפתית: **Antoine Conte**; נולד ב-29 בינואר 1994 בפריז, צרפת) הוא כדורגלן צרפתי המשחק בעמדות הבלם והמגן הימני בבוטב פלובדיב מליגת העל הבולגרית ובנבחרת גינאה.

## קריירה
נולד וגדל בעיר פריז בירת צרפת, ומגיל צעיר שיחק במספר מועדונים מקומיים בפריז עד שבגיל 13 הצטרף למחלקת הנוער של פריז סן-ז'רמן.

ב-1 בפברואר 2013 ערך את הופעת הבכורה שלו במדי הקבוצה הבוגרת של פריז סן-ז'רמן שהייתה גם להופעתו היחידה, כשעלה כמחליף בניצחון פריז 0–4 על טולוז במסגרת ליגת העל הצרפתית בכדורגל.

### סטאד ריימס
בעונה שלאחר מכן הושאל קונט לסטאד ריימס וב-24 באוגוסט 2013 ערך את הופעת הבכורה שלו בקבוצה, כשעלה כמחליף בניצחון 0–1 על אולימפיק ליון. עד תום אותה העונה הספיק לערוך עשר הופעות בליגה במדי ריימס. בעונה שלאחר מכן סיים את חוזהו בפריז סן-ז'רמן וחתם על חוזה קבוע בריימס. את העונה שלאחר מכן פתח כשחקן הרכב קבוע בריימס והשלים 29 הופעות ליגה ועוד שתיים נוספות בגביע, כשהוא מוחלף פעם אחת בלבד בליגה. בעונת 2015/16 חל פיחות במעמדו בקבוצה והוא רשם 11 הופעות ליגה בלבד כשבתום העונה ירדה ריימס לליגת המשנה. בעונת 2016/17 רשם תשע הופעות ליגה ונעדר מסגל קבוצתו תשע פעמים כשהוא לא זוכה לדקות משחק רבות מדי.

### בית"ר ירושלים
ב-1 בפברואר 2017 הושאל לבית"ר ירושלים עד לתום העונה עם אופציה לעונה נוספת. ב-7 בפברואר 2017 ערך את הופעת הבכורה שלו במדי בית"ר ירושלים בניצחון 0–2 על עירוני קריית שמונה במשחק הראשון מבין שניים בשלב רבע גמר גביע המדינה. ב-11 בפברואר ערך את הופעת הליגה הראשונה שלו במדי בית"ר בניצחון 0–4 על הפועל רעננה. עד מהרה הציג יכולת גבוה במדי בית"ר והפך לשחקן הרכב קבוע, כשבסיום העונה הסדירה בליגת העל ועם פתיחת משחקי הפלייאוף נבחר קונט על ידי אוהדי בית"ר כרכש המצטיין שהגיע בחלון ההעברות של חודש ינואר.

ביוני 2017 מימשה בית"ר את אופציית הרכישה ושילמה עבור קונט 500 אלף אירו לריימס. הוא חתם לשלוש עונות עם אופציה לעונה נוספת, והפך למשתכר הגבוה בקבוצה עם סכום של 200 אלף אירו. ב-14 בינואר 2019 חזר לסגל הקבוצה לאחר היעדרות של כחצי שנה עקב פציעה.

ב-19 באוקטובר 2019 הבקיע את שערו הראשון בקבוצת בוגרים ושערו הראשון במדי בית"ר ירושלים בניצחון של הקבוצה 0–4 על סקציה נס ציונה במסגרת ליגת העל.

ב-25 בפברואר 2021 שוחרר מבית"ר ירושלים.

### אוניברסיטטה קראיובה
ב-23 ביוני 2021 חתם באוניברסיטטה קראיובה הרומנית. קונט החמיץ את מרבית שלביה הראשונים של העונה עקב פציעה, וחזר לסגל הקבוצה בפברואר 2022.

### הפועל תל אביב
ב-21 באוגוסט 2022 חזר לישראל וחתם בהפועל תל אביב.

### קריירה בינלאומית
קונט שיחק בנבחרות הצעירות של צרפת מגיל 16 עד 21 בהן צבר 27 הופעות. סיים עם הנבחרת הצרפתית במקום השני בטורניר אליפות אירופה בכדורגל עד גיל 19 לשנת 2013, וכבש במשחק חצי הגמר נגד ספרד את שער הניצחון בדקה ה-105. לזכותו שש הופעות במדי נבחרת צרפת עד גיל 21, בה שימש כקפטן ושיחק לצידם של קינגסלי קומאן וקורט זומה.

באוקטובר 2019 זומן לראשונה לסגל נבחרת גינאה.

נכלל בסגל נבחרת גינאה לטורניר גביע אפריקה לאומות 2023.

## מחוץ למגרש
ב-8 בדצמבר 2016, כשהיה בן 22, תקף באלת בייסבול עובר אורח ליד ביתו ופצע אותו קשה. קונט נעצר ושוחרר בערבות. בסיום משפטו בצרפת נגזר עליו עונש של שנת מאסר בפועל ועוד שנתיים על תנאי.

בספטמבר 2022 נעצר בחשד לתקיפת זוגתו.

## תארים
### קבוצתיים
;פריז סן-ז'רמן
*אליפות צרפת: 2012/2013

;בית"ר ירושלים
*גביע הטוטו: 2019/2020

;בוטב
* הגביע הבולגרי: 2023/2024
## קישורים חיצוניים

## הערות שוליים

קטגוריה:כדורגלנים צרפתים
קטגוריה:כדורגלנים גינאים
קטגוריה:בלמי כדורגל צרפתים
קטגוריה:בלמי כדורגל גינאים
קטגוריה:מגני כדורגל צרפתים
קטגוריה:מגני כדורגל גינאים
קטגוריה:פריז: כדורגלנים
קטגוריה:כדורגלני פריז סן-ז'רמן
קטגוריה:כדורגלני סטאד ריימס
קטגוריה:כדורגלני בית"ר ירושלים
קטגוריה:כדורגלני אוניברסיטת קראיובה
קטגוריה:כדורגלני הפועל תל אביב
קטגוריה:כדורגלני בוטב פלובדיב
קטגוריה:כדורגלני נבחרת גינאה
קטגוריה:כדורגלני גביע אפריקה לאומות 2023
קטגוריה:כדורגלנים זרים בישראל
קטגוריה:ספורטאים צרפתים בישראל
קטגוריה:ספורטאים צרפתים ברומניה
קטגוריה:ספורטאים צרפתים בבולגריה
קטגוריה:ספורטאים זרים ברומניה
קטגוריה:ספורטאים זרים בבולגריה
קטגוריה:ספורטאים צרפתים בטורקיה
קטגוריה:צרפתים ממוצא גינאי
קטגוריה:צרפתים שנולדו ב-1994